Uverejnenie jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva

(2021/C 58/18)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

JEDNOTNÝ DOKUMENT

„Willamette Valley“

PGI-US-02439

Dátum žiadosti: 17. 10. 2018

1. Názov na zápis do registra

Willamette Valley

2. Druh zemepisného označenia

CHZO

3. Kategórie vinohradníckych/vinárskych výrobkov

1. Víno

5. Akostné šumivé víno

4. Opis vína (vín)

Chránené zemepisné označenie „Willamette Valley“ je vyhradené pre tiché vína (červené, ružové a biele) a akostné šumivé vína.

Pre vína Willamette Valley sú charakteristické muštové odrody, podľa ktorých sa aj označujú. Väčšinu výroby v oblasti Willamette Valley predstavujú červené vína Willamette Valley, hlavne Pinot noir, a biele vína Willamette Valley, hlavne Chardonnay, Pinot gris a Riesling, a šumivé vína z kupáží vín Pinot noir/Chardonnay.

Vína Willamette Valley ako stredne plné vína z chladnejšieho podnebia, ktoré sa zvyčajne vyznačujú vysokou kyslosťou a majú výraznú vôňu čerstvého zrelého ovocia a minerálne taníny, vykazujú v závislosti od odrody tieto vlastnosti:

Tiché vína

Červené vína

Červené vína Willamette Valley majú brilantný vzhľad, stredne červenú až granátovú farbu, niekedy blížiacu sa k tmavopurpurovej až čiernej podľa lokality a ročníka. Majú vôňu červeného a čierneho ovocia (skôr čerstvého než tepelne spracovaného) od granátového jablka, jahôd, malín a čerešní až po černice a slivky, ktorá sa priamo premieta do aróm. Okrem toho sa vo vôni vyskytujú tóny červených a purpurových kvetov, zemitosť s tónmi humusu až čajových lístkov, jódové a železité tóny, tóny sasafrasového korenia, koly, minerálne tóny a s vyzrievaním komplexnejšie výraznejšie tóny šunky, húb, kože a bylinkového korenia. Arómy a textúry v ústach sú komplexné a vrstvené jemnozrnnými tanínmi s tónmi čajových lístkov a čerešňového tabaku a plnou zamatovou chuťou v strednej časti podnebia, ktorá dodáva vínu elegantnú štruktúru a bohatosť arómy, v ktorej badať ovocie, ako aj výrazné tóny rovnakých potravín ako pri vôni. Štruktúra na podnebí sa môže vyznačovať rôznymi tanínmi od čajových lístkov po drevité tóny sprevádzaná výraznou, sviežou kyslosťou na podnebí, vďaka ktorej sa zachováva výrazná a dlhotrvajúca chuť a vďaka ktorej je víno stabilné a vhodné na vyzrievanie.

Ružové vína

Ružové vína Willamette Valley majú farbu s odtieňmi od veľmi svetlej sivoružovej po bledogranátovú, všetky sýte a krásne, a vyznačujú sa arómami bielych až červených kvetov (od jazmínu po ruže) a čerstvého ovocia s tónmi od červeného pomaranča po lesné jahody a maliny, ktoré sú rovnako prítomné vo vôni, ako aj v chuti. Arómy na podnebí môžu mať takisto slané a minerálne tóny sprevádzané krémovou chuťou, niekedy s náznakom zostatkového cukru. Ružové víno Willamette Valley je vďaka typickej výraznej kyslosti vhodné na vyzrievanie vo fľaši počas niekoľkých rokov.

Biele vína

Biele vína Willamette Valley majú jednotný brilantný vzhľad, osviežujúcu kyslosť, platinovú až bledocitrónovú farbu a v prípade neskorého zberu alebo barikových bielych vín krémovú až zlatistú farbu. Majú rovnaký (alebo aj intenzívnejší) jas s ovocnými tónmi ako Pinot noir, ale s tónmi iných druhov ovocia, vyznačujú sa arómami bieleho ovocia od citrusového a kôstkového ovocia (broskyne, hrušky atď.) po kvetinové prvky bielych kvetov a rozkvitnutého sadu. Všetky tieto vína sa vyznačujú arómami, ktoré na podnebí vytvárajú dojem po výrazných minerálnych a slaných tónoch (na ktorých vznik ma vplyv pH, kyslosť a výrazné ovocné triesloviny), jadro tvoria čisté arómy čerstvého ovocia zvýraznené vysokou kyslosťou, ktorá dodáva vínu dĺžku a priaznivú životnosť. Vína vyzrievaním nadobúdajú tóny sušených kvetov, citrusovej marmelády a medových prvkov a rozvinuté minerálne tóny.

Všeobecné analytické vlastnosti Maximálny celkový obsah alkoholu (v obj. %) 16 % Minimálny skutočný obsah alkoholu (v obj. %) 7 % Minimálna celková kyslosť 4 g/l, vyjadrená ako kyselina vínna pH = max. 4 Maximálny obsah prchavých kyselín (v miliekvivalentoch na liter) 23,31 meq/l (červené vína) 19,98 meq/l (biele a ružové vína) Maximálny celkový obsah oxidu siričitého (v miligramoch na liter) 150 mg/l 40 mg/l neviazaný oxid siričitý

Akostné šumivé vína

Akostné šumivé vína Willamette Valley sa vyrábajú ako biele a ružové vína z odrôd Pinot noir, Chardonnay a v niektorých prípadoch aj z odrody Pinot meunier. Vykazujú jemnú až stredne bohatú penu, jemnosť, vytvárajú retiazky bubliniek a majú expresívne, čisté a kyslasté arómy málo vyzretého kôstkového ovocia a pikantnú chuť citrusového ovocia. Biele akostné šumivé vína majú platinovú farbu a brilantne čistý vzhľad, majú arómu po jablkách alebo hruškách a chuť pripomínajúcu limetky, kôstkové ovocie alebo minerálne tóny. Ružové vína sa vyznačujú povzbudivými tónmi lesných jahôd, odvážne vysokou kyslosťou a mnohovrstvovými výraznými arómami červeného ovocia (jablká/slivky). Vyzrievanie vo fľaši trvajúce dlhšie ako desať rokov je bežné. Farba ružových vín sa pohybuje od čírej čerešňovočervenej po náznaky ružovej. Pokiaľ ide o arómu, ružové vína majú kvetinovú vôňu lupeňov ruží prechádzajúcu do vône červených jabĺk a ľahkú slivkovo-jahodovú arómu v závislosti od kupáže a zrelosti hrozna v čase zberu. Takisto nie je ničím zvláštnym ani typická „korenistá“ zložka. Medzi opísanými arómami a chuťami sa môžu objaviť lesné jahody a iné letné bobuľové ovocie, citrusové ovocie, ako napríklad červené pomaranče/tangerinky, jablká/plané jablká či korenisté tóny, ako napríklad sušené bylinky a zázvor. Odvážne vysoká kyslosť umožňuje vínu vyzrievať vo fľaši dlhší čas, a to viac ako desať rokov.

Aromatické vlastnosti šumivých vín „brut“ vyrobených z odrôd Chardonnay, Pinot noir a Pinot meunier sa môžu vyznačovať tónmi od bielych kvetov cez oceánsku arómu ustríc až po jablká/hrušky a citrusové ovocie/biely grapefruit. Arómy sa môžu líšiť podľa percentuálneho podielu použitej muštovej odrody a lokality, kde sa dopestovalo hrozno. Kvetinové tóny sa môžu pohybovať od jemných bielych po ružové kvety, korenisté tóny od vanilky cez zázvor po sušené bylinky, ovocné tóny tvoria zelené, žlté a červené jablká, plané jablká, trpké bobuľové ovocie, hrušky Anjou a podobné odrody, citrusové ovocie/biely grapefruitu, karamboly a tangerinky. Kyslosť je výrazná a živá, dochuť môže byť pomerne dlhá s náznakmi zrelého ovocia.

Všeobecné analytické vlastnosti Maximálny celkový obsah alkoholu (v obj. %) 14 % Minimálny skutočný obsah alkoholu (v obj. %) 7 % Minimálna celková kyslosť 5 g/l, vyjadrená ako kyselina vínna pH = max. 4 Maximálny obsah prchavých kyselín (v miliekvivalentoch na liter) <= 23,31 meq/l Maximálny celkový obsah oxidu siričitého (v miligramoch na liter) 150 mg/l 30 mg/l neviazaný oxid siričitý

5. Vinárske výrobné postupy

a) Základné enologické postupy

žiadne

b) Maximálne výnosy

Pinot noir a ostatné červené vína: 7 850 kg/ha (45 hl/ha).

Chardonnay: 10 100 kg/ha (60 hl/ha).

Ostatné biele vína: 12 330 kg/ha (70 hl/ha).

Akostné šumivé vína: 15 700 kg/ha (90 hl/ha).

6. Vymedzená zemepisná oblasť

V tomto zhrnutí je Willamette Valley ako americká vinohradnícka oblasť opísaná výhradne tak, ako je schválená a zapísaná do registra v nariadeniach Amerického úradu pre daň z alkoholu a tabaku a obchod s nimi:

§9.90 Willamette Valley.

Hranice. Vinohradnícka oblasť Willamette Valley sa nachádza v severozápadnej časti štátu Oregon a je ohraničená na severe riekou Columbia (Columbia River), na západe pohorím Pobrežné vrchy (Coast Range Mountains), na juhu pohorím Calapooya (Calapooya Mountains) a na východe pohorím Kaskádové vrchy (Cascade Mountains) a rozkladá sa na území s rozlohou približne 5200 štvorcových míľ (3,3 milióna akrov).

Toto sú presné hranice vinohradníckej oblasti podľa orientačných bodov na schválených mapách: od začiatočného bodu na priesečníku hranice okresov Columbia a Multnomah s hranicou medzi štátmi Oregon a Washington,

8,5 míle na západ pozdĺž hranice okresov Columbia a Multnomah po jej priesečník s hranicou medzi okresmi Washington a Multnomah,

5 míľ na juh pozdĺž hranice okresu Washington po jej priesečník s vrstevnicou s nadmorskou výškou 1000 stôp,

na severozápad (15 míľ rovno na severozápad) pozdĺž vrstevnice s nadmorskou výškou 1000 stôp po jej priesečník so štátnou cestou 47, 5 míľ severne od lokality Tophill,

potom štvrť míle rovno na západ od štátnej cesty 47 po vrstevnicu s nadmorskou výškou 1000 stôp, ďalej na juh a juhozápad pozdĺž vrstevnice s nadmorskou výškou 1000 stôp po jej priesečník s hranicou národného parku Siuslaw (bod nachádzajúci sa približne 43 míľ južne a 26 míľ západne od lokality Tophill), jednu míľu na sever od štátnej cesty 22,

6,5 míle rovno na juh po vrstevnicu s nadmorskou výškou 1000 stôp na hranici okresov Lincoln a Polk,

ďalej po vrstevnici s nadmorskou výškou 1000 stôp (približne 23 míľ) na východ, na juh a potom na západ po bod, kde sa hranica okresu Polk stretá s hranicou medzi okresmi Lincoln a Benton,

11 míľ na juh pozdĺž hranice okresov Lincoln a Benton po jej priesečník s hranicou národného parku Siuslaw,

šesť míľ na východ pozdĺž hranice národného parku Siuslaw a potom šesť míľ na juh pozdĺž hranice národného parku Siuslaw po štátnu cestu 34 a vrstevnicu s nadmorskou výškou 1000 stôp,

na juh pozdĺž vrstevnice s nadmorskou výškou 1000 stôp po jej priesečník s hranicou parciel T17S a T18S (31 míľ na juhozápad a jednu míľu západne od štátnej cesty 126),

4,5 míle na východ pozdĺž parciel T17S a T18S po hranicu radov R6W a R7W, 2,5 míle na juh pozdĺž tejto hranice radov po vrstevnicu s nadmorskou výškou 1000 stôp,

na severovýchod, potom na juhovýchod pozdĺž vrstevnice s nadmorskou výškou 1000 stôp približne 12 míľ po jej priesečník s hranicou radov R5W a R6W,

približne 0,25 míle na juh pozdĺž hranice radov R5W a R6W po jej priesečník s vrstevnicou s nadmorskou výškou 1000 stôp,

približne na juhovýchod pozdĺž kľukatej vrstevnice s nadmorskou výškou 1000 stôp, prechádzajú do riečnej siete vodného toku Letz Creek po bod na vrstevnici s nadmorskou výškou 1000 stôp, ktorý sa nachádza priamo na sever od križovatky ciest Siuslaw River Road a Fire Road,

približne 0,55 míle rovnou čiarou na juh, prekračujú rieku Siuslaw a križovatku ciest Siuslaw River Road a Fire Road po vrstevnicu s nadmorskou výškou 1000 stôp,

približne na juhovýchod pozdĺž kľukatej vrstevnice s nadmorskou výškou 1000 stôp, prechádzajú katastrom mesta Roseburg (Oregon) po priesečník vrstevnice s nadmorskou výškou 1000 stôp s hranicou okresov Lane a Douglas,

približne 3,8 míle na východ pozdĺž hranice okresov Lane a Douglas po priesečník s vrstevnicou s nadmorskou výškou 1000 stôp, rovno na východ od južného ramena (South Fork) rieky Siuslaw,

približne na sever, potom na severovýchod pozdĺž vrstevnice s nadmorskou výškou 1000 stôp okolo vrchu Spencer Butte, a potom približne na juh po bod na hranici okresov Lane a Douglas 0,5 míle na sever od štátnej cesty 99,

1,25 míle na juh pozdĺž hranice okresov Lane a Douglas po vrstevnicu s nadmorskou výškou 1000 stôp,

vedú pozdĺž vrstevnice s nadmorskou výškou 1000 stôp okolo údolí vodných tokov Little River, Mosby Creek, Sharps Creek a Lost Creek po priesečník hranice radov R1W a R1E so štátnou cestou 58,

šesť míľ na sever pozdĺž hranice radov R1W a R1E, až po stret s vrstevnicou s nadmorskou výškou 1000 stôp, rovno na sever od vodného toku Little Fall Creek,

pokračujú pozdĺž vrstevnice s nadmorskou výškou 1000 stôp okolo vodného toku Hills Creek, hore južným svahom údolia McKenzie River Valley a štátneho parku Kay Dorris State Park, prechádzajú hore a dolu severným svahom okolo vodného toku Camp Creek, rieky Mohawk River a jej prítokov, rieky Calapooia River (tri míle na juhovýchod od mesta Dollar) po bod, kde vodný tok Wiley Creek pretína rady R1E a R1W približne jednu míľu južne od parciel T14S a T13S,

7,5 míle na sever pozdĺž hranice radov R1E a R1W po hranicu parciel T12S a T13S na vodnom toku Cedar Creek,

štyri míle na západ pozdĺž hraníc parciel T12S a T13S po vrstevnicu s nadmorskou výškou 1000 stôp,

pokračujú približne severným smerom pozdĺž vrstevnice s nadmorskou výškou 1000 stôp okolo vodných tokov Crabtree Creek, Thomas Creek, riek North Santiam River (po jej stret s vodným tokom Sevenmile Creek) a Little North Santiam River po priesečník vrstevnice s nadmorskou výškou 1000 stôp s hranicami radov R1E a R2E (približne jednu míľu na sever od štátnej cesty 22),

14 míľ na sever pozdĺž radov R1E a R2E (cez malú časť štátneho parku Silver Falls State Park) po parcely T6S a T7S,

šesť míľ na východ pozdĺž parciel T6S a T7S po rady R2E a R3E,

šesť míľ na sever pozdĺž radov R2E a R3E po parcely T5S a T6S,

8,5 míle rovno na severovýchod po stret parciel T4S a T5S a radov R4E a R3E,

šesť míľ na východ pozdĺž parciel T4S a T5S po rady R4E a R5E,

šesť míľ na sever pozdĺž radov R4E a R5E po parcely T3S a T4S,

šesť míľ na východ pozdĺž parciel T3S a T4S po rady R5E a R6E,

10,5 míle na sever pozdĺž radov R5E a R6E po bod, kde sa stretajú s hranicou národného parku Mount Hood National Forest (približne tri míle severne od štátnej cesty 26),

štyri míle na západ a jednu míľu na sever pozdĺž hranice lesa po vrstevnicu s nadmorskou výškou 1000 stôp (priamo na sever od rieky Bull Run River),

na sever pozdĺž vrstevnice s nadmorskou výškou 1000 stôp do okresu Multnomah, po jej stret s radmi R4E a R5E,

približne tri míle rovno na sever po hranicu medzi štátmi Oregon a Washington a

34 míľ na západ a potom na sever pozdĺž hranice medzi štátmi Oregon a Washington po začiatočný bod.

7. Hlavné muštové odrody

Na výrobu tichých vín a akostných šumivých vín Willamette Valley sa používajú tieto muštové odrody: Pinot noir, Pinot gris, Chardonnay, Riesling, Pinot blanc, Syrah, Cabernet sauvignon, Gamay noir, Pinot meunier.

Ostatné muštové odrody sa používajú v menšej miere: Arneis, Albarino, Auxerrois, Cabernet Franc, Chenin blanc, Dolcetto, Gewurztraminer, Gruner veltliner, Merlot, Muller-Thurgau, Sangiovese, Sauvignon blanc, Tempranillo, Viognier, Zinfandel.

8. Opis súvislostí

Ako pri každom úspešnom úsilí, ktoré si vyslúži dobrú povesť, súvislosť s vysokou kvalitou nie jednoduchá a má komplexný charakter: hoci prírodné faktory spojené s polohou oblasti Willamette Valley sú pravdepodobne najdôležitejšie a klimatické, geologické, geografické vplyvy a ročník výrazne ovplyvňujú konečnú kvalitu vína, zásluhu treba pripísať aj tým ľudským faktorom, ktoré systematicky a dôkladne vykonávajú pestovanie hrozna, výrobu vína a uvádzanie na trh, čím prispievajú k spoľahlivosti, kontrole a povesti vín z oblasti.

Pôdy a geológia: V oblasti Willamette Valley sa vysokokvalitné vína typické pre tento terroir vyrábajú z odrôd viniča pestovaných v chladnom podnebí (tieto odrody sú uvedené v predchádzajúcom texte), pestujú sa vo vinohradoch takmer výlučne situovaných na svahoch s vulkanickými a/alebo sedimentárnymi pôdami vytlačenými z dna údolia tektonickou činnosťou, v nadmorskej výške 61 až 305 metrov (200 až 1000 stôp) a so sprašou (naviaty silt) na vrchu niektorých kopcov. Pôdy na kopcoch poskytujú primeranú hĺbku pre prienik koreňov a zadržiavanie vody, poskytujú viniču výživu, pričom nie sú príliš bohaté na živiny (tým sa podporuje skôr ľahký, bujný rast než dôraz na rodivosť), majú dobré odvodňovanie a prevzdušnenie, drobivé zeminy a sú vystavené menšiemu riziku mrazov a chorôb (napr. múčnatka viniča). Pôdy na svahoch patria do troch druhov (vulkanické, sedimentárne a sprašový glaciálny silt) a prenášajú jedinečné a predvídateľné arómy, chute, minerálne zloženie a rastové podmienky na vinič a výsledné vína – napríklad v prípade odrody Pinot noir vulkanické pôdy dodávajú jasnú a sviežu arómu a chuť červeného ovocia (od malín cez čerešne až po čremchu) so stredne jemnou, ohybnou tanínovo štruktúrou a stredne intenzívnou farbou. Sedimentárne pôdy poskytujú tmavšiu farbu, arómu a chuť červeného až čierneho ovocia (od čremchy cez černice až po čierne ríbezle alebo brusnice) s tónmi húb, korenia, kávy a džemu z čierneho ovocia, so stredným až vysokým obsahom tanínov. Sprašové pôdy dodávajú svetlejšiu farbu (jahodovú, malinovú až višňovú) a menej bohatú štruktúru s nízkym obsahom tanínov a sviežosťou. Všetky si zachovávajú strednú až vysokú kyslosť a sú vhodné na vyzrievanie.

Zemepis: Medzi organoleptické vlastnosti, ktoré sa považujú za jedinečné pre oblasť Willamette Valley, patria predovšetkým v prípade odrody Pinot noir jas a tóny čerstvého ovocia a kyslosť, ktorú nadobúda vďaka chránenému chladnému podnebiu, premenlivý ovocný charakter od červeného až po čierne ovocie a premenlivá úroveň štrukturálnych fenolov alebo tanínov v závislosti od typu pôdy, nadmorskej výšky a zemepisu a široké spektrum charakteristík podľa konečnej úpravy charakteru vín Pinot noir zo strany rozvíjajúcich sa výrobcov vín.

Chladné podnebie zmierňované veľkými vodnými plochami, ako napríklad Tichý oceán, umožňuje výkyv dennej teploty z teplých dní na veľmi chladné noci, pričom oceánske prúdenie vetra z pobrežia ochladzuje údolie Willamette Valley v noci až o 30 – 40 F (16,5 – 22 °C). Má to vplyv na dýchanie rastlín, umožňuje ochladzovanie rastlín a zachováva kyslosť, ktorá je charakteristická pre vína Willamette Valley.

Gradient pri náraste nadmorskej výšky o 244 metrov (800 stôp) takisto poskytuje rôznorodé podmienky zrenia podľa potrieb rôznych muštových odrôd, ako aj väčšiu všestrannosť pri adaptácii na zmenu klímy, s teplejšími miestami v nižšej a chladnejšími miestami vo vyššej nadmorskej výške. V nižšej nadmorskej výške sa teda premieta zrelší a mäkší charakter vína a vo vyššej nadmorskej výške výraznejšie svieže ovocné arómy a vyššia kyslosť. Vinič ďalej ovplyvňuje poloha miesta, orientácia svahov na juh, východ alebo západ vzhľadom na slnečné žiarenie, čo je skutočná výhoda v skorom chladnom období v oblasti, keďže vinohrady pre dokonalé zrenie potrebujú orientáciu priamo na juh.

Hoci je poloha na svahoch dôležitá, pokiaľ ide o zrenie, vodu, arómy a kyslosť, hlavné vlastnosti vín Willamette Valley majú pôvod v miskovitom tvare údolia, ktoré všeobecne prispieva k chladným klimatickým podmienkam tohto chráneného údolia – pred narušením vegetačného obdobia ho na východe chráni pohorie Kaskádové vrchy, ktoré zadržiava horúce suché kontinentálne počasie, a na západe pohorie Pobrežné vrchy, ktoré zadržiava chladné vlhké počasie. Plná zrelosť sa dosahuje v tejto bona fide chránenej oblasti chladného podnebia, pričom si zachováva kyslosť z chladného vegetačného obdobia a obdobia zrenia. Táto kyslosť je nevyhnutná pre vysokokvalitné vína Willamette Valley, ktoré sa vyznačujú jemnosťou, životaschopnosťou a celistvou štruktúrou a ktoré sú v krátkodobom a strednodobom horizonte vynikajúce k jedlám, majú však aj potenciál na dlhé vyzrievanie.

Všeobecné zemepisné vplyvy na tiché a akostné šumivé vína: Oblasť Willamette Valley sa rozprestiera po oboch stranách rovnobežky 45° severnej zemepisnej šírky. V tejto zemepisnej šírke majú rozdiely v nadmorskej výške badateľný vplyv na faunu a flóru v danej oblasti. Rozdiely v nadmorskej výške vinohradu iba o 60 metrov môžu oneskoriť dozrievanie až o 10 až 14 dní. Kvitnutie viniča prebieha v priemere počas tretieho júnového týždňa (letný slnovrat) a často sa tak stáva až v júli (4 týždne po slnovrate). Táto zemepisná šírka a blízkosť studeného Tichého oceánu so sebou prináša premenlivé počasie počas vegetačného obdobia vrátanie obdobia zberu. Počasie v oblasti Willamette Valley je mimoriadne premenlivé v porovnaní so všetkými ostatnými vinohradníckym oblasťami na západnom pobreží Spojených štátov. Trvanie slnečného svitu a každodenné zmeny počasia sú okrem toho dostatočne intenzívne na to, aby vyvolali fotoperiodickú fyziologickú reakciu u opadavých rastlín vrátane viniča. Celková vyššia teplota a fotoperióda v oblasti Willamette Valley sú obmedzujúcimi faktormi pre oblasti, kde môže prebiehať pravidelné dozrievanie. Napríklad len málo vinohradov môže prospievať v nadmorskej výške nad 240 metrov alebo na miestach, kde celkový ročný úhrn zrážok je vyšší ako 1300 mm alebo ktoré sú orientované na sever. Prospievajúce a dlhodobo kvalitné vinohrady sa navyše nachádzajú na svahoch kopcov s orientáciou na strany, odkiaľ slnečné svetlo dopadá na listy viniča a zohrieva pôdu na jar. V tejto vinohradníckej oblasti odrody vhodné do teplého podnebia ako Cabernet sauvignon nedozrievajú pravidelne. Iste ide o jednu z mála vinohradníckych oblastí chladného podnebia, v ktorých boli vysadené viničom najprv svahy kopcov a nebolo vysadené chladnejšie dno údolia.

Ľudské faktory a možnosti prípravy: Oblasť Willamette Valley sa nachádza v najsevernejšej lokalite, kde môžu pravidelne dozrievať odrody pestované v chladnom podnebí, ktoré sú významné pre výrobu tichých alebo akostných šumivých vín (napr. Pinot noir, Pinot meunier a Chardonnay). Je to práve táto špecifickosť polohy, ktorá dodáva tichým a akostným šumivým vínam pôsobivé a jedinečné vlastnosti, s kľúčovými možnosťami prípravy pre výrobcov vín. Keďže kvitnutie viniča prebieha zvyčajne v období letného slnovratu, dozrievanie hrozna určeného na výrobu akostných šumivých vín prebieha zvyčajne od polovice do konca septembra a hrozna určeného na výrovu tichých vín od konca septembra do polovice októbra. Poloha na svahoch umožňuje inverzie vyšších teplôt v skorých večerných hodinách, čo umožňuje viniču dýchať pred poklesom teplôt počas chladných nocí a skorých letných rán. Okrem rozdielov v polohe medzi vinohradmi na makro úrovni, poloha na svahoch umožňuje vinohradníkom zbierať v rôznych polohách a nadmorských výškach, čo im umožňuje zvýrazniť rôznorodú expresívnosť ovocných aróm a prispôsobiť sa vlastnostiam každého jedinečného vegetačného obdobia.

V tejto krajnej severnej lokalite môže dôjsť k odchýlkam v aróme aj v prípade malých zmien vo vinohrade, ako je napríklad štepenie, podpníky, hustota výsadby, poloha, nadmorská výška a dokonca aj práca vinohradníka. Rozdiely medzi susediacimi vinohradmi môžu viesť k výrobe rôznorodých druhov akostných šumivých a tichých vín.

V prípade akostného šumivého vína muštové odrody viniča v oblasti Willamette Valley dozrievajú s komplexnými arómami zrelého ovocia bez toho, aby stratili vysokú prirodzenú kyslosť. Hrozno sa môže zberať na vrchole zrelosti postupne podľa nadmorskej výšky. Keď sa vinič pestuje na hranici pravidelného zrenia, výsledkom sú komplexné delikátne ovocné arómy. Šumivé vína z odrôd Pinot noir a Chardonnay sa vyrábajú v oblasti Willamette Valley od začiatku 80. rokov 20. storočia. Dnes sa tu nachádza viac ako 100 výrobcov šumivého vína vyrábaného spôsobom méthode traditionelle a výroba naďalej rastie, a to pokiaľ ide o počet výrobcov, ako aj objem výroby.

Z muštového hrozna so zrelými ovocnými arómami, vysokou prirodzenou kyslosťou a nízkym obsahom alkoholu zberaného v polovici septembra sa získavajú komplexné, akostné, dlho vyzrievajúce šumivé vína a tiché vína. Vzhľadom na svoju vysokú severnú zemepisnú šírku, blízkosť chladného oceánu, vinohrady na záveternej strane svahov, dynamickú fotoperiódu a nemožnosť úspešného zrenia muštových odrôd pestovaných v teplejšom podnebí oblasť Willamette Valley predstavuje jedinečný „nový“ štýl severoamerického vína.

Napriek tomu, že v zhrnutí sa primárne odôvodnenie pre zemepisné označenie zakladá na prírodných faktoroch, ktoré vytvárajú jedinečnú a výnimočnú oblasť, vedľajšie charakteristická oblasti Willamette Valley, ktoré ju okrem týchto fyzických vlastností odlišujú, sú jej ľudské faktory – mimoriadna zanietenosť, spolupráca, odborná prísnosť a výskum a organizačné prístupy, ktoré priniesli celosvetový záujem a vďaka ktorým sa vytvorili vzťahy vrátane spolupráce v rámci celého odvetvia. Príkladmi sú prvé medzinárodné sympózium vín z chladného podnebia (International Cool Climate Symposium) v roku 1984 a uznávaná medzinárodná oslava odrody Pinot noir (International Pinot Noir Celebration), na ktorej sú už 34 rokov vítaní všetci výrobcovia vína Pinot noir z celého sveta. Pracovné metódy založené na silnej spolupráci a trvalo vysoká kvalita výrobkov si nachádzajú svojich priaznivcov a prispievajú k povesti celej oblasti.

Ostatné odrody tu prospievajú z podobných dôvodov, pre ktoré sa tu darí odrode Pinot noir, oblasť je však najznámejšia práve pre Pinot noir. Vína Willamette Valley založené na odrode Pinot noir, či už tiché alebo šumivé, poznajú všetky médiá, akademici, partneri a spotrebitelia. Tešia sa širokému a medzinárodnému uznaniu: napr. víno, ktoré sa stalo víťazom kategórie Platinum Best of Show na súťaži World Wine Awards publikácie Decanter pred dvomi rokmi, pochádza z oblasti Willamette Valley. Robert Parker Jr. uznáva, že „Oregon konečne napĺňa svoj obrovský potenciál“. Isaac Asimov z New York Times uviedol: „Willamette Valley je miestom, kde Pinot noir môže dlhodobo dosahovať ideál jemnosti a elegancie“.

9. Ďalšie podmienky

Prakticky všetky vína z oblasti Willamette Valley sú odrodové vína a aspoň 90 % vína musí byť vyrobených z príslušnej odrody v súlade s právnymi predpismi a nariadeniami štátu Oregon (nariadenie OAR 845 OLCC).

Pôvod vína sa musí uvádzať presne, pričom sa pri uvádzaní amerických vinohradníckych oblastí na etiketách vyžaduje, aby aspoň 95 % vína vo fľaši pochádzalo z danej americkej vinohradníckej oblasti.

Všetky vína Willamette Valley sa musia vyrábať a pripravovať na fľašovanie v Oregone, touto požiadavkou sa zaručuje kvalita a pôvod hrozna, pričom sa vychádza z predpokladu, že starostlivé zaobchádzanie s týmito delikátnymi vínami a pracovné metódy založené na spolupráci pri konečnej úprave vína tam, kde bolo hrozno dopestované, sú dôležité. Ak je na etikete uvedené označenie pôvodu „Willamette Valley AVA“, podľa federálnych nariadení o označovaní [Titul 27, Code of Federal Regulations, paragraf 4.25. ods. e) pododsek 3 bod iv)] sa finálne kroky výroby vína musia uskutočniť v Oregone, tzn. že víno musí byť „úplne dokončené“ („fully finished“) v Oregone. Americký úrad pre daň z alkoholu a tabaku a obchod s nimi vymedzil vo vydaných predpisoch ako „úplne dokončené“ („fully finished“) víno také víno, ktoré je „pripravené na fľašovanie, s výnimkou enologických postupov a asambláže, ktorých výsledkom nie je zmena triedy a druhu“.

Odkaz na špecifikáciu výrobku

https://willamettewines.com/wp-content/uploads/2020/03/2020-02-GUIDELINES-FOR-PROTECTED-GEOGRAPHICAL-INDICATION-Willamette-Valley.091718.add-092519.100819.030520.pdf.

(1) Ú. v. EÚ L 347, 20.12.2013, s. 671.